Η κατευθυντήρια γραμμή (ΕΕ) 2022/912 ρυθμίζει το νέο διευρωπαϊκό αυτοματοποιημένο σύστημα ταχείας μεταφοράς κεφαλαίων και διακανονισμού σε συνεχή χρόνο (TARGET), το οποίο αποτελείται από πολλαπλά συστήματα πληρωμών που επιτρέπουν στις τράπεζες του Ευρωσυστήματος να μεταφέρουν χρήματα μεταξύ τους σε πραγματικό χρόνο με αυτόματη πίστωση. Είναι το αποτέλεσμα ενός έργου ενοποίησης για την ενοποίηση και τη βελτιστοποίηση των προηγούμενων πλατφορμών TARGET2 (διακανονισμός πληρωμών) και TARGET2-Securities (διακανονισμός αξιόγραφων). Ο απώτερος στόχος του TARGET είναι να μειώσει το σύνολο των λειτουργικών εξόδων των τραπεζών της Ευρωπαϊκής Ένωσης (ΕΕ) και να ενισχύσει τη διαχείριση της ρευστότητας1. Το TARGET είναι σημαντικό για την εκτέλεση ορισμένων βασικών καθηκόντων του Ευρωπαϊκού Συστήματος Κεντρικών Τραπεζών, όπως η εφαρμογή της νομισματικής πολιτικής της ΕΕ και η προώθηση της ομαλής λειτουργίας των συστημάτων πληρωμών. Το TARGET αποτελείται από πολλαπλά συστήματα πληρωμών που αποτελούν συνιστώσες του TARGET. Κάθε κεντρική τράπεζα του Ευρωσυστήματος2 (ΚΤ του Ευρωσυστήματος) θέτει σε λειτουργία τη δική της συνιστώσα του TARGET δυνάμει της σχετικής εθνικής νομοθεσίας της και σύμφωνα με την οδηγία 98/26/ΕΚ σχετικά με το αμετάκλητο του διακανονισμού στα συστήματα πληρωμών και διακανονισμού αξιόγραφων (βλέπε σύνοψη). Το TARGET προβλέπει πληθώρα υπηρεσιών κεντρικής διαχείρισης ρευστότητας, όπως ο διακανονισμός πράξεων κεντρικής τράπεζας3 μέσω κύριων λογαριασμών μετρητών4, ο διακανονισμός άμεσων πληρωμών μέσω ειδικών λογαριασμών μετρητών και διατραπεζικών πληρωμών και πληρωμών πελατείας μέσω υπολογαριασμών σε πραγματικό χρόνο. Το TARGET προβλέπει επίσης διακανονισμό συναλλαγών με επικουρικά συστήματα5. Οι συναλλαγές σε ευρώ εντός του Ευρωπαϊκού Συστήματος Κεντρικών Τραπεζών υποβάλλονται σε επεξεργασία μέσω του TARGET, εκτός εάν οι κεντρικές τράπεζες συμφωνήσουν διμερώς να τις επεξεργάζονται μέσω λογαριασμών ανταποκριτών. Τα πιστωτικά ιδρύματα που είναι εγκατεστημένα στην ΕΕ ή στον Ευρωπαϊκό Οικονομικό Χώρο (ΕΟΧ) ή ενεργούν μέσω υποκαταστήματος εγκατεστημένου στην ΕΕ ή στον ΕΟΧ, καθώς και οι εθνικές κεντρικές τράπεζες των κρατών μελών της ΕΕ και η Ευρωπαϊκή Κεντρική Τράπεζα (ΕΚΤ), είναι επιλέξιμες να συμμετάσχουν σε συνιστώσα του TARGET κατόπιν αιτήματος. Άλλες οντότητες μπορούν επίσης να γίνονται δεκτές από την ΚΤ του Ευρωσυστήματος που διαχειρίζεται τη σχετική συνιστώσα του TARGET. Οι επιλέξιμες οντότητες και η διαδικασία υποβολής αίτησης καθορίζονται στο παράρτημα I, μέρος I, άρθρα 4 και 5 της κατευθυντήριας γραμμής. Για την επιτυχή λειτουργία του TARGET, κάθε εθνική κεντρική τράπεζα της ζώνης του ευρώ πρέπει να εκπληρώνει ορισμένες υποχρεώσεις. Για παράδειγμα, πρέπει να συμμορφώνεται με τις οδηγίες της ΕΚΤ σχετικά με την πολιτική ασφάλειας, τις απαιτήσεις και τους ελέγχους, συμπεριλαμβανομένης της κυβερνοανθεκτικότητας και της ασφάλειας των πληροφοριών, και να εφαρμόζει τους εναρμονισμένους όρους συμμετοχής στο TARGET, όπως ορίζονται στο παράρτημα I της κατευθυντήριας γραμμής, που διέπουν τα κριτήρια επιλεξιμότητας και το άνοιγμα και τη λειτουργία λογαριασμών του TARGET. Η ΕΚΤ τηρεί λογαριασμό στα βιβλία της για κάθε εθνική κεντρική τράπεζα της ζώνης του ευρώ ώστε να καταχωρίζει τις μεταφορές μετρητών σε καθημερινή βάση μεταξύ των οικείων τραπεζών. Η συνιστώσα του TARGET της ΕΚΤ ονομάζεται TARGET-ECB. Οι όροι και οι προϋποθέσεις συμμετοχής στο TARGET-ECB καθορίζονται στην απόφαση (ΕΕ) 2022/911. Η διαχείριση του TARGET βασίζεται στα ακόλουθα τρία επίπεδα διακυβέρνησης, όπως ορίζονται λεπτομερώς στο παράρτημα II της κατευθυντήριας γραμμής. Επίπεδο 1. Το διοικητικό συμβούλιο της ΕΚΤ έχει αποκλειστική αρμοδιότητα για τη διεύθυνση, τη διαχείριση και τον έλεγχο του TARGET, ιδίως όσον αφορά τους κανόνες λήψης αποφάσεων στο TARGET και τη διασφάλιση των δημόσιων καθηκόντων του. Επίπεδο 2. Οι ΚΤ του Ευρωσυστήματος είναι αρμόδιες για ορισμένα καθήκοντα τεχνικής, λειτουργικής, επιχειρησιακής και οικονομικής διαχείρισης, συμπεριλαμβανομένης της εφαρμογής των κανόνων διακυβέρνησης. Επίπεδο 3. Η Deutsche Bundesbank, η Banque de France, η Banca d’Italia και η Banco de España, υπό την ιδιότητά τους ως κεντρικές τράπεζες που αναπτύσσουν και λειτουργούν το TARGET, λαμβάνουν αποφάσεις σχετικά με την καθημερινή λειτουργία του TARGET προς όφελος του Ευρωσυστήματος. Οι μη σχετιζόμενες με τη νομισματική πολιτική καταθέσεις που τηρούνται στις εθνικές κεντρικές τράπεζες και στην ΕΚΤ στο TARGET τοκίζονται σύμφωνα με τους όρους και τις προϋποθέσεις που καθορίζονται στην απόφαση (ΕΕ) 2024/1209. Βάσει της απόφασης (ΕΕ) 2025/222, αρχής γενομένης από τις , μη τραπεζικοί πάροχοι υπηρεσιών πληρωμών6 μπορούν να ζητούν και να λαμβάνουν πρόσβαση στο TARGET από τις ΚΤ του Ευρωσυστήματος εφόσον συμμορφώνονται με ένα σύνολο απαιτήσεων. Η συμμετοχή στο TARGET μπορεί να διακοπεί ή να ανασταλεί αμέσως από την οικεία ΚΤ του Ευρωσυστήματος εάν κινηθεί διαδικασία αφερεγγυότητας κατά του συμμετέχοντος ή εάν ο συμμετέχων δεν πληροί πλέον τα κριτήρια πρόσβασης για τη συμμετοχή. Στις περιπτώσεις αυτές, η οικεία ΚΤ του Ευρωσυστήματος ενημερώνει αμέσως όλες τις άλλες ΚΤ του Ευρωσυστήματος. Η κατευθυντήρια γραμμή καθορίζει διαδικασίες για την αντιμετώπιση τεχνικών δυσλειτουργιών, συμπεριλαμβανομένων διαδικασιών έκτακτης ανάγκης για τη διασφάλιση της αδιάλειπτης λειτουργίας, ενός μηχανισμού αποζημίωσης για τους συμμετέχοντες και της μεταχείρισης ζημιών. Τυχόν διαφορές μεταξύ των ΚΤ του Ευρωσυστήματος σχετικά με την κατευθυντήρια γραμμή θα επιλύονται σύμφωνα με το μνημόνιο συνεννόησης σχετικά με τη διαδικασία διευθέτησης διαφορών εντός του ευρωπαϊκού συστήματος κεντρικών τραπεζών και με βάση στους κανόνες και τις διαδικασίες που καθορίζονται στην κατευθυντήρια γραμμή. Σε διαφορές που αφορούν εντολές μεταφοράς μετρητών μεταξύ των συνιστωσών του συστήματος TARGET, εφαρμόζεται με συμπληρωματικό τρόπο το δίκαιο του κράτους μέλους στο οποίο βρίσκεται η έδρα της ΚΤ του Ευρωσυστήματος του δικαιούχου πληρωμής. Η πρόσβαση σε αντλούμενα από το TARGET στοιχεία σε επίπεδο συναλλαγών επιτρέπεται υπό ορισμένες προϋποθέσεις. Η απόφαση (ΕΕ) 2023/549 επιτρέπει σε κεντρικές τράπεζες την πρόσβαση και χρήση για ποσοτικές αναλύσεις και αριθμητικές προσομοιώσεις, και στον βαθμό που είναι απαραίτητο, στοιχείων σε επίπεδο συναλλαγών αντλούμενων από το TARGET όλων των συμμετεχόντων σε όλες τις συνιστώσες του TARGET για τους παρακάτω σκοπούς: τη διασφάλιση της αποτελεσματικής λειτουργίας του TARGET και της επίβλεψής του· τη διενέργεια των αναγκαίων αναλύσεων για τη μακροπροληπτική επίβλεψη, τη χρηματοπιστωτική σταθερότητα, τη χρηματοπιστωτική ολοκλήρωση, τις πράξεις της αγοράς, την εξυγίανση και τα καθήκοντα νομισματικής πολιτικής· τη διενέργεια των αναγκαίων αναλύσεων για τον ενιαίο εποπτικό μηχανισμό, σύμφωνα με την αρχή του διαχωρισμού. Για τη διασφάλιση της αποτελεσματικής λειτουργίας και επίβλεψης του TARGET, η πρόσβαση στα στοιχεία και η χρήση αυτών περιορίζεται σε πέντε μέλη του προσωπικού που ασχολούνται με τη λειτουργία του TARGET και σε πέντε μέλη του προσωπικού που ασχολούνται με την επίβλεψη του TARGET, και κάθε ομάδα έχει ξεχωριστή πρόσβαση στα στοιχεία. Για ποσοτικές αναλύσεις και αριθμητικές προσομοιώσεις, η πρόσβαση περιορίζεται σε μια ομάδα έως και 15 μελών του προσωπικού που διεξάγει έρευνα, που συντονίζεται από τον επικεφαλής έρευνας του Ευρωπαϊκού Συστήματος Κεντρικών Τραπεζών. Το συμβούλιο υποδομών αγοράς θα θεσπίζει συγκεκριμένους κανόνες για τη διασφάλιση της εμπιστευτικότητας των στοιχείων σε επίπεδο συναλλαγών. Το περιβάλλον αναλύσεων του TARGET θα εγκατασταθεί για τη διενέργεια ποσοτικών αναλύσεων και αριθμητικών προσομοιώσεων. Περιλαμβάνει το περιβάλλον αναλύσεων, που αναπτύσσει και διαχειρίζεται η ΕΚΤ, και το εργαλείο προσομοίωσης, που αναπτύσσει και διαχειρίζεται η Suomen Pankki, η κεντρική τράπεζα της Φινλανδίας.